钦定古今图书集成/明伦汇编/官常典/第693卷 > 彭韶
## 钦定古今图书集成/明伦汇编/官常典/第693卷 > 彭韶

按《明外史》本传：“韶字凤仪，莆田人，天顺初进士。授刑
部主事，进员外郎。成化二年，疏论佥都御史张岐憸
邪，宜召王竑、李秉、叶盛。忤旨，下诏狱。给事中毛弘等
救之，不听，卒输赎。寻迁郎中。锦衣指挥周彧，太后弟
也，奏乞武强、武邑闲田，命韶偕御史季琮覆勘。韶等
周视径归，上疏自劾曰：‘真定田，祖宗来许民垦辟为
恒产，除租赋以劝力农。功臣戚里家与国咸休，岂当
与民争尺寸地？臣诚不忍夺小民衣食，附益贵戚，请
伏奉使无状罪’。”疏入，韶以田归民，而责韶等。方命，复
下诏狱。言官争论救，得释。当是时，韶与何乔新同官，
并有重名，一时称“何彭。”迁四川副使。安岳扈氏焚灭
刘某家二十一人，定远曹氏杀其兄一家十二人。所
司以为疑，狱久不决。韶一讯得实，咸伏辜。进按察使。
悉撤境内淫祠。王府祭葬。旧遣内官，公私烦费，奏罢
之。云南镇守太监钱能进金灯，扰道路，韶劾之，不报。
迁广东左布政使。中官奉命纷遝，镇守顾恒、市舶韦
眷、珠池黄福皆以进奉为名。所至需求，民不胜扰。韶
先后论奏。最后，梁方弟锦衣镇抚德以广东其故乡
归，采禽鸟花木，害尢酷。韶抗疏极谏，语侵方。方大怒，
构于帝。帝亦怒，命调之贵州。二十年擢右副都御史，
巡抚应天。明年正月，星变。上言：“彗星示灾，见于岁暮，
遂及正旦。岁暮者，天道之终。正旦者，岁事之始。此天
心仁爱，欲陛下善始善终也。陛下嗣位之初，《家礼》正，
防微，周俭德昭，用人慎乃。迩年以来，进奉贵妃，加于
嫡后，褒宠其家，几与先帝、后家埒，此正家之道未终
也。监局内臣，数以万计，利源兵柄，尽以付之，犯法纵
奸，一切容贷，此防微之道未终也。四方镇守中官，争
献珍异，动称敕旨，科扰小民，此持俭之道未终也。六
卿并加师保，监寺兼领崇阶，及予告而归，廪食舆夫，
滥加庸鄙。爵赏一轻，人谁知劝？此用人之道未终也。
惟陛下慎终如始，天下幸甚。”时方召为大理卿，帝得
疏不悦，命仍故官巡抚顺天、永平二府，均大兴、宛平、
昌平诸县徭役。劾奏镇守中官陶弘罪。孝宗即位，召
为刑部右侍郎。嘉兴百户陈辅为乱，陷府城，大掠，遁
入太湖。遣韶巡视。贼已灭，乃命兼佥都御史，整理盐
法。寻进左侍郎。韶以商人苦抑配，为定折价额，蠲宿
负。悯灶户煎办征赔折阅之困，绘《八图》以献。因条利
病六事，悉允行。弘治二年秋还朝，疏论《刑罚失平》数
事，报闻。寻改吏部。与尚书王恕甄人才，核功实，仕路
为清。彗星见，上言：“宦官太盛，不可不亟裁损。”因请午
朝面议大政，毋祇具文。已，又言滥授官太多，乞严杜
幸门，痛为厘正。帝是其言，然竟不能用。四年秋，代何
乔新为刑部尚书。故安远侯柳景赃败至数千两，征
仅十一，以其母诉免。韶执奏曰：“昔唐宣宗元舅郑光
官租不入，京兆尹韦澳械其庄吏。宣宗欲宽之，澳不奉诏。景无元舅之亲，赃非负租比，独蒙宥除，是臣等
守法，愧于澳也。”不从。御史彭程以《论皇坛器》下狱，韶
疏救，因极陈光禄冗食滥费状，乃命具岁办数以闻。
南京卫士犯罪，刑部主事郭珠执而鞫之，为成国公
朱仪所劾。韶奏珠所守乃故事。帝卒从仪言，命自后
毋擅执。荆王见㴋有罪奏上，淹旬不下。内官王明、苗
通、高永杀人，减死遣戍。昌国公张峦建坟逾制，役军
至数万。畿内黠民冒充陵庙户及勇士旗校，辄免徭
役，致见户不支，流亡日众。韶皆抗疏极论，但下所司
而已。韶莅部三年，昌言正色，秉节无私，与王恕及乔
新称“三大老”，而为贵戚、近习所疾。大学士刘吉、徐溥
亦不善之。韶志不能尽行，连章乞休，乃命乘传归。月
廪、岁隶如制。明年，南京地震，御史宗彝等言韶、乔新、
强珍、谢铎、陈献章、章懋、彭程俱宜召用。不报。又明年
卒，年六十六。溥犹当国，仅予谥“惠安”，赠太子少保。韶
嗜学，公暇手不释书，盛有著述。正德初，林俊言韶谥
不副行，乞如魏骥、吴讷、叶盛，改谥“文”，事竟不行。